Primăriile care nu adoptă platforma ghișeul.ro ar putea fi amendate, anunță ministrul Digitalizării.
Ciprian Teleman vrea amenzi pentru instituțiile care nu adoptă ghiseul.ro. Florin Cîțu spune că tranziția către digitalizare trebuie făcută rapid. Platforma pentru plata taxelor are 1 milion de utilizatori în 10 ani.
Guvernul a descoperit nevoia de digitalizare. Acum avem un ministru la Digitalizare, iar acesta a propus amenzi pentru primăriile care nu adoptă platforma ghișeul.ro. Și premierul Florin Cîțu a subliniat urgența tehnologizării în economie.Ministrul Digitalizării, Ciprian Teleman, de la USR-PLUS, vrea să amendeze primăriile pentru că nu respectă obligația legală de a se înrola în platforma ghișeul.ro. În 10 ani, platforma a adunat 1 milion de utilizatori. Ministrul Dezvoltării, Attila Cseke, de la UDMR, se opune însă. Spune că primăriile au autonomie și își decid singure cheltuielile bugetelor locale."Primăriile cred că au nevoie de o motivație, trebuie să o găsim. Nu știu dacă amenda este o motivație pozitivă. Eu prefer să creăm motivații pozitive, nu să penalizăm. Trebuie să le arătăm că viața e mult mai ușoară pentru toată lumea și că vom încasa mai multe venituri", a spus premierul Florin Cîțu.